tartuNLP/wikipedia-smugri-20251201 huggingface dataset:
Jonas Jonson

Jonas Östen Jonson, (s. 29. maaliskuuta 1939 Hammerdal, Jämtlanti) on ruotsalainen teologi ja Strängnäsin hiippakunnan emerituspiispa. Hän on myös kirjailija ja virsirunoilija.
Elämänvaiheet ja työ.
Jonson suoritti ylioppilastutkinnon 1960. Hän opiskeli teologiaa Uppsalan yliopistossa, jossa hän suoritti teologian kandidaatin tutkinnon ja vihittiin papiksi Västeråsin hiippakuntaan 1964. Hän jatkoi opintojaan ja suoritti teologian tohtorin tutkinnon 1972 aiheenaan luterilaisten kirkkojen lähetystyö Kiinassa vuosina 1944–1951 ja vallankumouksen vaikutus lähetystyöhön.
Pappisvihkimyksen jälkeen hän toimi muun muassa Ruotsin kirkon lähetyksen opiskelijasihteerinä. 1970- ja 1980-luvuilla hän työskenteli Luterilaisen maailmanliiton palveluksessa Genevessä. Hän toimi maailmanliiton tutkimusosastolla projektissa jossa tutkittiin kristinuskon ja marxismin kohtaamista. 1976 hänestä tuli lähetystieteen dosentti Uppsalan yliopistossa.
Jonson oli 1980-luvun alkupuolella Rättvikin hiippakuntakartanon johtajana ja toimi väliaikaisena professorina Uppsalassa, kunnes hänestä 1986 tuli Luterilaisen maailmanliiton apulaispääsihteeri. Hänen vastuullaan oli erityisesti ekumeniaan liittyvät kysymykset. 1988 hänet valittiin Strängnäsin hiippakunnan piispaksi ja hän jäi eläkkeelle piispan virasta 2005. Myös piispanvirkaa hoitaessaan hän osallistui ekumeenisten kysymysten hoitamiseen, muun muassa osallistumalla teologiseen dialogiin Ruotsin kirkon ja Tukholman katolisen hiippakunnan välillä.
Hänen edeltäjänsä piispanvirassa oli Tord Simonsson ja hänen seuraajansa oli Hans-Erik Nordin.
Eläkkeelle jäämisen jälkeen hän on toiminut muun muassa Hongkongin teologisen seminaarin opettajana. Hän on kirjoittanut useita kirjoja, artikkeleja, messuja sekä kirjoittanut ja kääntänyt virsiä. 
Virsien kirjoittamiseen hän sai innostuksen Rättvikin hiippakuntakartanossa. Siellä hän teki paljon yhteistyötä Per Harlingin kanssa, joka oli hiippakuntakartanon apulaisjohtaja ja on säveltänyt useita Jonsonin virsiä. Ruotsin kirkon virsikirjassa on kolme hänen kirjoittamaansa virttä, niiden lisäksi ruotsinkielisessä ns. Verbumin liitteessä kolme virttä. Kokoelmassa "Psalmer i 2000-talet" on 20 hänen kirjoittamaansa virttä.
Jonas Jonsonin kirjoittamia virsiä suomeksi.
Ruotsin kirkon virsikirja
Suomen ev. lut. kirkon virsikirja, lisävihko
Uusia virsiä 2009
Adrien Decourcelle

Pierre Henri Adrien Decourcelle (1821−1892) oli ranskalainen näyttelijä ja näytelmäkirjailija. Hän aloitti varhain työn teatterissa ja esiintyi komedioissa ja vaudevillessa. Yksin ja yhdessä muiden kanssa hän kirjoitti noin viisikymmentä näytelmää, muun muassa "La joie de la maison" (yhdessä Auguste Anicet-Bourgeois'n kanssa, 1855) ja "Je dîne chez ma mère" (Lambert-Thiboustin kanssa, 1857). Hänen poikansa oli kirjailija ja käsikirjoittaja Pierre Decourcelle (1856−1926).
Pierre Decourcelle

Pierre Decourcelle (1856–1926) oli ranskalainen romaanikirjailija, käsikirjoittaja ja näytelmäkirjailija. Hänen isänsä oli näytelmäkirjailija Adrien Decourcelle.
Decourcelle on käsikirjoittanut elokuvan "Hylätty" ("Les Deux Gosses", 1936), jonka on ohjannut Fernand Rivers.
Hartwellin pato

Hartwellin pato on pato, joka sijaitsee Etelä-Carolinan ja Georgian osavaltioiden rajalla Yhdysvalloissa. Voimalaitoksen kapasiteetti on MW, ja siinä on viisi turbiinia. Patoa käytetään säätövoimana.
Pato rakennettiin vuosina 1955–1962, jolloin sille annettiin 3 tehtävää: energiantuotanto, tulvien hallinta ja navigaatio joella. Sittemmin alueelle on rakennettu ulkoilulenkkejä ja kalastusalueita virkistyskäyttöä varten.
Herve (juusto)

Herve on Pays de Herven alueelta Belgian Valloniasta peräisin oleva lehmänmaitojuusto. 
Pays de Herven alueella on valmistettu juustoja historiallisten lähteiden mukaan jo 1200-luvulta lähtien. Nykyisen kaltainen juusto sai kuitenkin alkunsa 1500-luvulla keisari Kaarle V:n kaudella. Viljan vientimyynti oli kielletty annetulla asetuksella, jolloin monet alueen talonpojista muuttivat peltonsa laidunmaaksi. He valmistivat uutena vientituotteena juustoa, joka säilyi hyvin pitkiäkin aikoja, jolloin sitä voitiin myydä huonojen ja hitaiden kulkuyhteyksien kautta. Juustoja käytettiin jopa maksuvälineinä ja juustolla saattoi esimerkiksi ostaa talon tai maksaa vuokraa. Rasvaisemmasta maidosta valmistettavaa hervejuuston "Remoudou"-tyyppiä alettiin valmistaa 1800-luvulla. Perinteisen tavan mukainen juuston valmistus maatiloilla ajautui vaikeuksiin 1900-luvulla. Vielä 1960-luvulla juustoa valmistettiin noin 500:lla tilalla, mutta heidän määränsä lähti useista syistä maatalouden murroksessa laskuun. Juusto sai kuitenkin EU:n suojatun alkuperänimityksen vuonna 1996 ja sen valmistus perinteiseen tapaan jatkuu muutamilla tiloilla.
Suojatulla alkuperänimityksellä määritellään juuston valmistustapa. Juusto valmistetaan lehmänmaidosta, joho sen lämmittämisen jälkeen lisätään juoksute. Valmistuva juustomassa leikellään pieniksi paloiksi ja muotitetaan. Historiallisesti käytettiin puisia muotteja ("filières en bois"). Juustojen kuivuttua yön yli ne suolataan suolalla tai suolaliemessä. Suolaamisen jälkeen seuraa kypsyttäminen. Juustoa valmistetaan kolmeen kypsyysasteeseen, nuorinta kypsytetään neljä viikkoa, toista stetta kuusi viikkoa ja "Remoudou"-tyyppiä kaksi kuukautta. Ominainen piirre herve-juustolle kypsymisen aikana on Brevibacterium linens-bakteeri, joka tuottaa sen hajun ja maun. 
Valmis juusto muistuttaa hieman Limburger-juustoa. Kuorta peittää oranssin ruskea kerros hometta. Sisältä juusto on vaalean keltaista. Juustoa syödään esimerkiksi aterian jälkeen viinin tai tumman oluen kera. Perinteisesti on käytetty juuston kanssa "sirop de Liège"-hilloa ja kahvia.
Dimitrija Demeter

Dimitrija Demeter, myös: Dimitrios Dimitriou (1811−1872) oli kroatialainen kirjailija. Hän oli Kroatian kansallisteatterin johtaja Agramissa ja vaikutti huomattavasti kroatialaisen näyttämötaiteen kohottamiseksi sekä siinä toimessa että omilla eteläslaavilaisten historiaa käsittelevillä draamoillaan, joista paras on kroatialaisten menneisyyttä ihannoiva "Teuta" (1844). Hänen muista teoksistaan mainittava on runoelma 'Hautakenttä' (1842). Demeter osallistui merkittävällä tavalla illyrialaiseen liikkeeseen.
Julien BriseBois

Julien BriseBois (s. 24. tammikuuta 1977 Quebec) on kanadalainen jääkiekkovaikuttaja ja nykyinen NHL-seura Tampa Bay Lightningin toimitusjohtaja.
Ura.
Montreal Canadiens.
Montreal Canadiensin organisaatio palkkasi BriseBoisin lainopilliseksi ja sopimusneuvottelujen neuvonantajaksi syyskuussa 2001. Heinäkuussa 2003 hänet nimettiin organisaation jääkiekkotoimintojen johtajaksi. Heinäkuussa 2006 BriseBoisista tuli Canadiensin AHL~joukkueen Hamilton Bulldogsin toimitusjohtaja. Ensimmäisellä kaudella 2006-2007 BriseBoisin alaisuudessa Hamilton Bulldogs voitti AHL:n mestaruuden Calder Cupin.
Tampa Bay Lightning.
Heinäkuussa 2010 Tampa Bay Lightningin organisaation toimitusjohtaja Steve Yzerman palkkasi BriseBoisin organisaation apulaistoimitusjohtajaksi. BriseBoisin vastuulla oli AHL-joukkue Norfolk Admiralsin johtaminen. Elokuussa 2010 BriseBois palkkasi Jon Cooperin Admiralsin päävalmentajaksi. Myöhemmin Cooperista tuli Lightningin päävalmentaja. Kaudella 2011-2012 Admirals voitti Caldsr Cupin. Syyskuussa 2018 BriseBoisista tuli Tampa Bay Lightningin toimitusjohtajana. BriseBoisin ensimmäisellä kaudella Lightningin toimitusjohtajana Lightning voitti runkosarjassa 62 ottelua ja voitti runkosarjan parhaan joukkuueen palkinnon Presidents Trophyn ensimmäistä kertaa organisaation historiassa.
Alfa Romeo 2300

Alfa Romeo 2300 on Alfa Romeon vuosina 1974–1986 Brasilian markkinoille valmistama edustusluokan neliovinen sedan. Se muistuttaa ulkonäöltään samaan aikaan Euroopassa myytyä Alfa Romeo Alfettaa, mutta perustuu tekniikaltaan vanhempaan 1900-malliin. Alfettaan verrattuna 2300 oli myös noin 40 senttimetriä pidempi kokonaispituudeltaan.
Alfa Romeo kehitti mallin Italiassa, mutta malli suunniteltiin vastaamaan Brasilian markkinoiden tarpeita. Sitä valmistettiin Alfa Romeon brasilialaisen yhteistyökumppanin FNM:n tehtaalla. Autossa oli nelisylinterinen 2,3-litrainen (132 hv) bensiinimoottori ja viisivaihteinen manuaalivaihteisto. Lämmityslaitetta siinä ei ollut.
Alfa Romeo 2300 ei mennyt kaupaksi odotetulla tavalla, sillä vuoden 1973 öljykriisi oli Brasiliassa kasvattanut kiinnostusta etanolia polttoaineenaan käyttäviä autoja kohtaan. Siksi mallia tuotiin vuonna 1978 Eurooppaan myytäväksi alle tuhannen kappaleen erä, jota markkinoitiin 2300 Rio -nimellä. Autoihin oli lisätty varusteeksi lämmityslaite. Vielä vuonna 1981 myymättä oli useita satoja autoja, ja maahantuoja laski hintoja kolmannekseen alkuperäisestä. Laatuongelmien vuoksi maahantuoja osti joissain maissa autoja takaisin asiakkailta tai tarjosi vaihtoa italialaisvalmisteiseen Alfettaan.
Tähkäpiippo

Tähkäpiippo ("Luzula spicata") on vihviläkasvien (Juncaceae) heimoon, piippojen ("Luzula") sukuun kuuluva monivuotinen kasvilaji. Tähkäpiippo on helppo erottaa muista piippolajeista tähkää muistuttavan kukintonsa perusteella.
Tähkäpiippo voi kasvaa noin 20 cm korkeaksi ja on kasvutavaltaan mätästävä. Varret ovat kapeita ja vähälehtisiä. Lehdet ovat puolestaan melko kapeita sekä tyviltään karvaisia. Tähkäpiipon kukintona on melko tiheä, tähkää muistuttava kukkarykelmä varren kärjessä. Tähkäpiippo kukkii kesäkuusta elokuulle. Tähkäpiipon hedelmät ovat mustanruskeita.
Tähkäpiippo kasvaa tuntureiden kuivilla kasvupaikoilla ja selviää hyvinkin karuilla sekä tuulisilla paikoilla. Suomessa tähkäpiippoa kasvaa pohjoisimmassa Lapissa. Yleisimmillään tähkäpiippo esiintyy Suomessa Käsivarren Lapissa, mutta sitä tavataan melko yleisesti myös Utsjoen sekä Inarin alueilta.
Patrik Satosaari

Patrik Eino Robert Satosaari (s. 18. kesäkuuta 2001 Jyväskylä) on suomalainen jääkiekkopuolustaja, joka pelaa CCHA-divisioonaa Bemidji State Universityn yliopistojoukkueessa.
Ura.
Satosaari on Pelicansin kasvatti. Hän toimi kaudella 2016–2017 seuran C-nuorten varakapteenina. Satosaari oli C-nuorten SM-karsinnoissa joukkueen tehokkain puolustaja tehoilla 2+11=13. Kaudella 2018–2019 hän oli Pelicansin B-nuorten tehokkain puolustaja tehoilla 3+27=30. Kaudella 2019–2020 Satosaari debytoi seuran SM-liigajoukkueessa, jossa hän pelasi ensimmäisen ja kauden ainoaksi jääneen ottelunsa runkosarjan toiseksi viimeisellä kierroksella 12. maaliskuuta 2020 Saimaan Palloa vastaan. Satosaari merkittiin Pelicansin seitsemänneksi puolustajaksi. Hän sai ottelussa jääaikaa 10.55 minuuttia ja Satosaari keräsi teholukeman –2.
Kauden 2020–2021 Satosaari pelasi kokonaan Pelicansin U20-joukkueessa, jonka tehokkain puolustaja hän oli tehoilla 6+15=21. Satosaari jakoi koko U20 SM-sarjan alku- ja jatkosarjan yhteenlasketun puolustajien pistepörssin yhdeksännen sijan Ässien Aleksi Heimosalmen kanssa. Kaudeksi 2021–2022 hänet nimettiin Pelicansin varakapteeniksi. Satosaari oli joukkueen tehokkain puolustaja tehoilla 12+13=25. Hänet nostettiin samalla kaudella myös Pelicansin SM-liigarinkiin. Satosaari pelasi liigassa kauden aikana seitsemän runkosarjaottelua ilman tehopisteitä. Hän pelasi kauden aikana miesten pelejä myös viisi ottelua lainalla Mestis-joukkue Heinolan Peliitoissa tehden niissä kaksi syöttöpistettä.
Kaudeksi 2022–2023 Satosaari siirtyi Yhdysvaltoihin Bemidji State Universityn yliopistojoukkueeseen.
Muuta.
Satosaaren isä Tommi pelasi omalla urallaan maalivahtina yhteensä 171 SM-liigaottelua. Hän pelasi urallaan myös Britanniassa, Saksassa, Sloveniassa, Ranskassa, Unkarissa, Ruotsissa ja Arabiemiirikunnissa. Tommi toimii nykyään SM-liigajoukkue KooKoon maalivahtivalmentajana.
Patrik Satosaari valmistui ylioppilaaksi Lahden lyseon lukiosta keväällä 2020.
Australian Grand Prix 2020

Australian Grand Prix 2020 (virallisesti Formula 1 Rolex Australian Grand Prix 2020) olisi ollut Formula 1 -kauden 2020 ensimmäinen osakilpailu, joka piti ajaa 15. maaliskuuta Albert Parkin katuradalla Melbournessa Australiassa.
Se peruttiin koronaviruspandemian takia perjantaina vain muutamaa tuntia ennen ensimmäisten vapaiden harjoitusten alkua. McLaren vetäytyi kilpailusta jo torstaina, kun tallin henkilökuntaan kuuluvalla työntekijällä todettiin olevan koronavirus. Kilpailu olisi ollut 84. Australian Grand Prix ja 25. Albert Parkin radalla ajettu Formula 1 -osakilpailu.
Simaro Lutumba

Simaro Massiya Lutumba Ndumanueno (19. maaliskuuta 1938 Kinshasa – 30. maaliskuuta 2019 Pariisi) oli kinshasankongolainen laulaja-lauluntekijä ja kitaristi. Hänen genrensä oli kongolainen rumba ja pääasiallinen laulukielensä lingala.
Lutumba liittyi TPOK Jazz -kokoonpanoon vuonna 1961. Hän sai lyyristen sävellystensä ansiosta lisänimen "Le Poète". Vuonna 1974 Lutumba kirjoitti kappaleen "Mabele", josta tuli eräs hänen suurimmista hiteistään. Vuonna 1984 hän kävi Kongo-Brazzavillen puolella levyttämässä ilman TPOK Jazzia kappaleen "Maya", josta tuli välitön menestys lähimaissa. Muita Lutumban merkittäviä kappaleita ovat muiden muassa "Kadima", "Testament ya Bowule", "Mandola", "Mbongo", "Faute ya Commercante" ja "Ebale ya Zaire".
Lutumballa ja hänen pitkäaikaisella yhteistyökumppanillaan, muusikko Francolla oli suuri vaikutus kongolaiseen musiikkiin. Francon kuoltua Lutumba toimi TPOK Jazzin keulahahmona, kunnes yhtye vuonna 1993 hajosi rahaa koskeneisiin erimielisyyksiin sen ja Francon perheen välillä. Tällöin Lutumba perusti uuden kokoonpanon, Bana O.K.:n; sen kanssa hän levytti albumit "Procès" (2004) ja "Encore &amp; Toujours" (2013). Lutumba vetäytyi aktiivisesta musiikkielämästä pari vuotta ennen kuolemaansa, mutta matkusti välillä Eurooppaan terveystarkastuksia ja hoitoja varten. Hän kärsi diabeteksesta ja kohonneesta verenpaineesta.
Manitoban parlamentti

Manitoban parlamentti (, ) on provinssitason parlamentti Manitobassa. Lainsäädännöllistä valtaa pitävät parlamentin 57 edustajaa ja kuningattaren valtaa edustava varakuvernööri.
Lainsäädäntötyötä tehdään 11 komiteassa.
14. joulukuuta 2019 alkaen parlamenttirakennus valaistiin 300 000 LED-valolla 150 päiväksi provinssin 150-juhlavuoden kunniaksi. 
Edustajat ja vaalit.
Edustajat valitaan edustamaan koko vaalipiiriään, koska Manitobassa on käytössä enemmistövaalitapa (eng. "first-past-the-post"). Äänioikeus on kaikilla vähintään 18-vuotiailla Kanadan kansalaisilla, jotka ovat asuneet Manitobassa vähintään puoli vuotta.
Viimeisimmät vaalit pidettiin 10. syyskuuta 2019, jolloin suurimmaksi puolueeksi nousi progressiivinen konservatiivipuolue.
Scuderia AlphaTauri

Scuderia AlphaTauri (kilpaili kausilla – nimellä Scuderia AlphaTauri Honda) on Formula 1 -sarjassa kaudella aloittanut italialainen talli, jonka omistaja on energiajuomayhtiö Red Bull. Sen kotipaikka sijaitsee Faenzassa Italiassa.
Ennen kauden alkua talli vaihtoi nimekseen Racing Bulls, lyhennettynä vain RB ja kilpailee nimellä Visa Cash App RB Formula One Team.
Historia.
Tallin perusti alun perin italialainen Gian Carlo Minardi. Tallin Formula 1 -historia ulottuu aina vuoteen 1985 asti, jolloin se debytoi Minardi-nimellä Brasilian GP:ssä.
Minardi-talli siirtyi syyskuussa 2005 Red Bull -energiajuomayhtiön omistukseen. Red Bullilla oli jo oma Formula 1 -talli, mutta se halusi perustaa junioritallin voidakseen ajattaa kaikkia sponsoroimiaan kuljettajiaan kuninkuusluokassa. Tallin nimeksi vaihdettiin kaudesta alkaen Scuderia Toro Rosso, joka tarkoittaa italiaksi punaista härkää ().
Kaudeksi 2020 tallin nimeksi vaihdettiin Scuderia AlphaTauri ja samalla se ylennettiin Red Bullin junioritallista sisartalliksi. AlphaTauri on Red Bullin vuonna 2016 perustama muotibrändi. Alpha Tauri on myös Härän tähdistön kirkkaimman tähden nimi. Tallin pääkonttori jatkaa samassa paikassa kuin Minardin ja Toro Rosson vanha.
Kausi 2020.
Kaudella kuljettajina toimivat Daniil Kvjat ja Pierre Gasly. Talli sai avausvoittonsa Gaslyn ajamana Italian osakilpailusta. Talli saavutti kauden aikana 107 pistettä sijoittuen valmistajien sarjan seitsemänneksi.
Kausi 2021.
Kaudella 2021 tallin kuljettajina ajoivat Pierre Gasly ja Yuki Tsunoda. Talli saavutti kauden aikana yhden palkintosijan Azerbaidžanin GP:stä Gaslyn ajamana. Talli osoitti kilpailukykyään Gaslyn oltua musta hevonen aika-ajoissa ollen useissa kilpailuissa viiden nopeimman kuljettajan joukossa. Talli saavutti kauden aikana 142 pistettä sijoittuen valmistajien sarjan kuudenneksi.
Formula 1 -tulokset.
Saavutukset.
Voitot
Paalupaikat
Nopeimmat kierrokset
Palkintokorokesijat
Anna van der Kamp

Anna van der Kamp (s. 19. kesäkuuta 1972) on kanadalainen soutaja. Hän saavutti Atlantan olympialaisissa 1996 hopeaa kahdeksikossa ja sijoittui samoissa kisoissa viidenneksi perämiehettömässä kaksikossa. Maailmanmestaruuskilpailuissa hän sijoittui kahdeksikossa kuudenneksi Tampereella 1995 ja seitsemänneksi Indianapolisissa 1994.
Tosha Tsang

Tosha Tsang (s. 17. lokakuuta 1970) on kanadalainen soutaja. Hän saavutti Atlantan olympialaisissa 1996 hopeaa kahdeksikossa. Maailmanmestaruuskilpailuissa hän sijoittui kahdeksikossa kuudenneksi Tampereella 1995.
Maria Maunder

Maria Maunder (s. 19. maaliskuuta 1972) on kanadalainen soutaja. Hän saavutti Atlantan olympialaisissa 1996 hopeaa kahdeksikossa. Maailmanmestaruuskilpailuissa hän sijoittui parhaimmillaan viidenneksi perämiehettömässä kaksikossa Tampereella 1995.
Heather McDermid

Heather McDermid (s. 17. lokakuuta 1968) on kanadalainen soutaja. Hän saavutti kahdeksikossa Atlantan olympialaisissa 1996 hopeaa ja Sydneyn olympialaisissa 2000 pronssia. Maailmanmestaruuskilpailuissa hän ssaavutti kahdeksikossa pronssia St. Catharinesissa 1999.
Aino Vähäpesola

Aino Vähäpesola (s. 1994) on suomalainen kustannustoimittaja ja kirjailija.
Vähäpesola valmistui ylioppilaaksi Pohjois-Tapiolan lukiosta. Hän on opiskellut kotimaista kirjallisuutta Helsingin yliopistossa. Vähäpesolan esikoisromaani "Onnenkissa" ilmestyi vuonna 2019. Se yhdistelee autofiktiivistä kerrontaa ja esseemäistä pohdintaa. Teos oli ilmestymisvuonnaan ehdolla Helsingin Sanomien kirjallisuuspalkinnon saajaksi. Vuonna 2023 Vähäpesola sai Kalevi Jäntin palkinnon romaanillaan "Suurenmoinen epävire".
Brett Dean

Brett Dean (s. 23. lokakuuta 1961 Brisbane) on australialainen alttoviulisti, säveltäjä ja kapellimestari.
Ura.
Opiskeltuaan Australiassa Dean matkusti 1980-luvun puolessavälissä Saksaan, jossa pääsi Berliinin filharmonikkojen alttoviulistiksi neljäntoista vuoden ajaksi. Vuonna 1988 hän aloitti improvisoijana esiintymisen sekä säveltämisen ensin kokeellisissa elokuva- ja radioprojekteissa. Hän vakiinnutti asemansa säveltäjänä ja sai kansainvälistä tunnustusta sellaisilla teoksilla kuin "One of a Kind" (baletti, koreografia: Jiří Kylián), "Ariel's Music" (klarinettikonsertto, 1995) ja "Carlo" (jousille, samplerille ja nauhalle, 1997). "Ariel's Music" tuli palkituksi Unescon Kansainvälisessä säveltäjärostrumissa.
Vuonna 2000 Dean palasi Australiaan keskittyäkseen sävellystyöhön. Sittemmin hän on jakanut aikansa Berliinissä ja Melbournessa sijaitsevien kotiensa välillä. Vuonna 2009 hän sai Grawemeyer-palkinnon viulukonsertollaan "The Lost Art of Letter Writing". Vuonna 2016 hänelle myönnettiin Australia Councilin Don Banks Music Award. Kesäkuussa 2017 kantaesitettiin Glyndebournen festivaalilla hänen toinen oopperansa "Hamlet". Deanin teosten tulkitsijoihin ovat lukeutuneet Simon Rattle, Markus Stenz, Simone Young, Frank Peter Zimmermann ja Daniel Harding. Dean on myös itse esittänyt alttoviululle säveltämäänsä konserttoa johtavien orkesterien kanssa.
Kamarimuusikkona Dean on muun muassa kiertänyt jousikvintetissä Baiba Skriden, Gergana Gergovan, Amihai Groszin ja Alban Gerhardtin kanssa. Hän on johtanut kapellimestarina sekä omia sävellyksiään että muiden sävellyksiä. Hänen johtamiensa orkesterien joukossa ovat olleet Sydneyn sinfoniaorkesteri ja Zürichin Tonhalle-orkesteri. Hänellä on ollut useita taiteilijaresidenssejä. Hänen teoksiaan on levytetty eri levymerkeille, kuten BIS:lle ja Chandosille.
Yksityiselämä.
Deanin vaimo on kuvataiteilija Heather Betts, jonka teokset ovat innoittaneet useita Deanin sävellyksiäkin.
5. maaliskuuta 2020 julkistettiin tieto Brett Deanin sairastumisesta vuosien 2019–2020 koronavirusepidemiassa. Hänet otettiin eristykseen Adelaiden kuninkaalliseen sairaalaan. Hän oli ollut esiintymässä Taiwanissa ja oli ollut aikeissa esiintyä Adelaiden festivaalilla ennen sairaalahoitoon päätymistään.
Joseph Kamaru

Mzee Joseph Kamaru (1939 Kangema – 3. lokakuuta 2018 Nairobi) oli kenialainen muusikko.
Kamaru muutti Kenian maaseudulta Nairobiin 1950-luvun lopussa. Hän aloitti useiden soitinten soittamisen tehtyään ensin sekalaisia töitä rahaa säästäkseen. Kamaru aloitti ammattimaisen uransa vuonna 1967 perinteisillä tyyleillä, joista siirtyi 1970-luvulla populaarimusiikkigenre bengaan. Hän yhdisti uniikissa tyylissään bengan korkeat lauluäänet bassokitarariffeihin ja perinteisiin kikujujen melodioihin. Vuodesta 1993 lähtien Kamaru keskittyi gospeliin koettuaan kristillisen herätyksen, mutta hän palasi vielä maallisen musiikin pariin vuodesta 2008. Kamarun noin 3 000 kappaleessa laulukielinä ovat kikuju, swahili ja englanti. Kamarun ystävystyttyä 1980-luvun alussa sarjakuvataiteilija, pilapiirtäjä Paul "Maddo" Kelemban kanssa tämä suunnitteli useimpien Kamarun albumien kannet. 
Kamarun musiikille tyypillistä on poliittisten aiheiden ja tabujen käsittely. Laulujen sanoissa esimerkiksi syytettiin Kenian opetusjärjestelmää seksuaalisen ahdistelun sietämisestä, mikä aiheutti kohua ja Jomo Kenyattan väliintulon. Vuonna 1975 hitiksi nousi Kamarun kappale "J. M. Kariuki", jossa vaaditaan vastauksia kysymyksiin poliitikko Josiah Mwangi Kariukin murhasta. Kenyattan kuoltua vuonna 1978 tätä seurasi presidenttinä Daniel arap Moi, joka kutsui Kamarun kanssaan viralliselle vierailulle Japaniin. Uuden presidentin kunniaksi Kamaru tekikin "Safari ya Japan" -laulun ja muita kappaleita, mutta myöhemmin hänen asennoitumisensa presidenttiin kääntyi kriittisemmäksi tämän omaksuttua tukahduttavamman hallitsemistyylin.
Kamaru piti viimeisen julkisen esiintymisensä joulukuussa 2016 Kasaranissa. Hän kuoli 79-vuotiaana saatuaan hengitysvaikeuksia ollessaan hoidettavana M. P. Shah -sairaalassa Nairobissa. Hän oli sairastanut Parkinsonin tautia ja viettänyt usein sairaalajaksoja. Kamaru haudattiin Muthithin kylässä Murang'assa seremoniassa, johon osallistuivat muiden muassa presidentti Uhuru Kenyatta ja varapresidentti William Ruto. Kamarun leski Susan Wangari Kamaru kuoli sydänpysähdykseen helmikuussa 2019 ja tuli haudatuksi miehensä viereen.
Viherhuulikala

Viherhuulikala ("Labrus bergylta") on huulikalojen (Labridae) heimoon kuuluva lauhkeissa merivesissä elävä kalalaji.
Koko ja ulkonäkö.
Viherhuulikalan tavanomainen pituus on 50 senttimetrin luokkaa. Maksimissaan se voi kasvaa 65,9 senttimetrin mittaiseksi. Suurin julkaistu paino on 4,4 kilogrammaa. Täten se on heimonsa Euroopan suurikokoisimmaksi kasvava laji. Viherhuulikala ruumiinrakenteeltaan tukeva kala. Se on väritykseltään mosaiikkimainen ollen usein pääosin punaruskea, punainen, ruskeanvihreä ja joskus myös sininen. Nuorena se on smaragdinvihreä. Väritys voi vaihdella myös kalan mielalojen mukana. Päävärin joukossa on lukuisia valkeita tai vihreitä pilkkuja ja epämääräisiä juovia. Kalan pää on pieni mutta sen huulet paksut. Voimakkaat hampaat ovat kaikki yhdellä rivillä ja pyöristyvät kalan kasvaessa kokoa. Selkäevä on 29–32 ruodon mittainen ja sen ensimmäiset 19–21 ruotoa ovat piikkisiä, loput 10–11 ruotoa pehmeitä. Pehmeät ruodot ovat piikkisiä pidempiä. Peräevän etuosan ruodot ovat piikkisiä, taaemmat pehmeitä. Rintaevät ovat hyvin pyöreitä ja lyhyempiä kuin kalan pää. Niiden alapuolella sijaitsevat vatsaevät. Kylkiviiva kulkee melko lähellä kalan selkää selkäevän piikkiruotojen takaosaan saakka, mutta laskee siinä keskiruumiin kohdalle.
Levinneisyys ja elinympäristö.
Viherhuulikalaa tavataan Atlantin valtameressä Norjan Trondheiminvuonosta etelään Marokkoon asti Britteinsaarten, Kanariansaarten ja Azorien merialueet mukaan lukien. Tavallisesti laji elää alle 30 metrin syvyydessä vedenpinnasta, mutta sitä on kuitenkin tavattu jopa 200 metrin syvyydessä. Sen elinympäristöjä ovat rannikkojen kovapohjaiset vedet, missä se elää pohjilla levien ja meriruohojen seassa. Eniten sitä tavataan uloimmissa saarissa ja luodoissa, missä se jää vuorovesirannoilla laskuveden vallitessa monesti vangiksi pieniin lammikkoihin.
Ravinto ja elintavat.
Viherhuulikalan ravintoa ovat enimmäkseen simpukat ja muut selkärangattomat kuten ravut ja katkaravut. Jonkin verran se syö myös matoja, leviä ja kotiloita sekä suurikokoisena pieniä kaloja. Viherhuulikala tulee sukukypsäksi 6–9-vuotiaana. Ensimmäiset vuotensa viherhuulikala on naaras, mutta voi 5–14 vuoden iässä muuttua koiraaksi. Kuteminen tapahtuu huhti-elokuussa. Naaras tuottaa 500–1 300 mätimunaa, joiden halkaisija on 1,5 millimetriä. Koiras vartioi mätiä koko niiden alkionkehityksen ajan. Kuoriuduttuaan poikaset elävät ensin muutaman kuukauden avovedessä ennen kuin siirtyvät aikuisten tapaan pohjalle elämään. Se elää yksittäin tai pienissä parvissa. Viherhuulikala piiloutuu usein kivenkoloon tai levien sekaan.
Trinidadinmomotti

Trinidadinmomotti ("Momotus bahamensis") on momotteihin kuuluva lintulaji. Lajia tavataan Karibianmereltä Trinidadista ja Tobagosta.
Koko ja ulkonäkö.
Kooltaan trinidadinmomotti voi kasvaa 38–46 cm pitkäksi. Sukupuolet muistuttavat toisiaan ulkonäöltään. Trinidadinmomotti on selästään ja siivistään väriltään vihreä. Pää on sininen ja päälaki sekä silmien ympärystä ovat mustat. Lajin rinta ja vatsa ovat punarusehtavat. Trinidadinmomotin pyrstö on pitkä ja väriltään sininen. Kaksi pyrstösulkaa ovat muita pidemmät. Lintu on läheistä sukua useiden muiden sinipäämomottien suvun lajien kanssa ja aikaisemmin niitä on pidettykin samaan lajiin kuuluvina.
Levinneisyys ja elinympäristö.
Trinidadinmomottia tavataan Trinidadin ja Tobagon saarilta ja se on yleisempi Tobagossa. Lajin elinympäristöä ovat kosteat metsät, kaakaoviljelmät ja satunnaisesti puutarhat. Lintu pesii törmiin kaivamiinsa luoliin. Trinidadinmomotin pesimäkausi kestää maaliskuulta heinäkuulle.
Kirjokaraseppä

Kirjokaraseppä ("Cardiophorus ruficollis") on seppien (Elateridae) heimoon kuuluva kovakuoriaislaji. Kirjokarasepän tieteellinen lajinimi "ruficollis" tulee latinan kielestä ja merkitsee kuvaavasti punakaulaista. Kirjokaraseppä on 5,7–7,2 millimetrin mittainen. Sen kuori on etuselän takaosasta punainen, muilta osin kokonaan musta. Peitinsiipien karvoitus on hyvin harvaa ja niissä on selkeästi sinertävä hohde. Sen levinneisyysalue kattaa alueita Ranskasta ja Espanjasta aina Kreikkaan ja Siperian keskiosiin asti. Kansainvälinen luonnonsuojeluliitto IUCN luokittelee sen elinvoimaiseksi lajiksi Euroopan unioniin ja koko Euroopan alueella. Suomessa se on varsin yleinen maan eteläosassa ja on luokiteltu siellä alueellisesti elinvoimaiseksi. Lajin elinympäristö on kuiva kangasmetsä. Toukkia esiintyy hiekkaisessa maassa ja lahoissa puissa sekä joskus myös sahanpuruissa.
Raaseporin sairaala

Raaseporin sairaala on Raaseporissa Tammisaaressa sijaitseva HUS:n sairaala. Sairaalassa on noin kaksikymmentä osastoa ja poliklinikkaa. Sairaala tunnettiin ennen myös nimellä Länsi-Uudenmaan sairaala.
Palvelut.
Raaseporin sairaalan synnytysosasto lakkautettiin 2010.
Sairaalan toimintakustannukset ovat korkeammat kuin muiden Husin sairaaloiden. Sen palveluja käytetään myös enemmän kuin muissa sairaaloissa keskimäärin. Sairaalaan on ollut vaikea saada lääkäreitä, ja siksi heille maksetaan 20 prosenttia suurempaa palkkaa, ja lisäksi pääkaupunkiseudulta sinne matkustavat saavat 350 euron päivälisän.
Vuonna 2020 HUSin hallitus päätti lakkauttaa Raaseporin sairaalan yhteispäivystyksen. Vuonna 2024 HUSin yhtymähallitus päätti muuttaa koko sairaalan päivystyksen niin kutsutuksi akuuttivastaanotoksi, joka on auki kello 8-20. Muutos tulee voimaan vuonna 2025.
Länsi-Uudenmaan sairaalamuseo.
Länsi-Uudenmaan sairaalamuseo toimii Raaseporin sairaalan pohjakerroksessa. Näyttely valottaa sairaalatoiminnan kehitystä Tammisaaressa 1900-luvun alusta 2000-luvulle. Museo esittelee Länsi-Uudenmaan sairaalan eli nykyisen Raaseporin sairaalan toimintaa osastoittain, ja museoon on talletettu aineistoa muun muassa vuonna 2010 lakkautetulta synnytysosastolta.
Museo on perustettu vuonna 1993. Näyttely on järjestetty teemoittain osastoiksi, joita ovat muun muassa sisätautien klinikka, leikkausosasto, laboratorio, ravitsemuskeskus, ensiapu, lastenosasto ja synnytysosasto. Näyttelyä elävöittävät mallinuket, jotka esittävät sairaalassa työskenteleviä tai työskennelleitä henkilöitä. Kokoelmaan kuuluu muun muassa henkilökunnan työasuja, sairaalan huonekaluja ja keittiötarvikkeita sekä laaja valikoima tutkimus- ja hoitovälineitä.
Santa Claus Lane

Santa Claus Lane on Hilary Duffin ensimmäinen albumi, joka julkaistiin 15. lokakuuta 2002.
Metamorphosis (Hilary Duffin albumi)

Metamorphosis on Hilary Duffin toinen studioalbumi, joka julkaistiin 26. elokuuta 2003.
Gavin Hassett

Gavin Hassett (s. 13. heinäkuuta 1973) on kanadalainen soutaja. Hän saavutti kevyessä perämiehettömässä nelosessa olympiahopeaa Atlantassa 1996. Sydneyn olympialaisissa 2000 hän sijoittui samassa luokassa seitsemänneksi ja Ateenan olympialaisissa 2004 viidenneksi. Hassett voitti kevyessä kahdeksikossa maailmanmestaruuden Račicessa 1993. Kevyessä perämiehettömässä nelosessa hän saavutti MM-hopeaa Sevillassa 2002.
Dave Boyes

Dave Boyes (s. 26. elokuuta 1964) on kanadalainen soutaja. Hän saavutti kevyessä perämiehettömässä nelosessa olympiahopeaa Atlantassa 1996. Hän voitti kevyessä kahdeksikossa maailmanmestaruuden Račicessa 1993.
Jeffrey Lay

Jeffrey Lay (s. 6. lokakuuta 1969) on kanadalainen soutaja. Hän saavutti kevyessä perämiehettömässä nelosessa olympiahopeaa Atlantassa 1996. Hän voitti kevyessä kahdeksikossa maailmanmestaruuden Račicessa 1993 ja saavutti samassa luokassa MM-pronssia Aiguebelettessa 1997.
Brian Peaker

Brian Peaker (s. 26. toukokuuta 1959) on kanadalainen soutaja. Hän saavutti kevyessä perämiehettömässä nelosessa olympiahopeaa Atlantassa 1996. Hän voitti kevyessä kahdeksikossa maailmanmestaruuden Račicessa 1993.
Etelä-Pohjanmaan sairaanhoitopiiri

Etelä-Pohjanmaan sairaanhoitopiiri (lyh. EPSHP) oli kuntayhtymä, jonka muodostivat Etelä-Pohjanmaan maakunnan kunnat. Sairaanhoitopiirin pääsairaala oli Seinäjoen keskussairaala, joka tarjosi erikoissairaanhoidon päivystyspalveluita ympäri vuorokauden. Kiireettömiä erikoislääkäreiden johdolla toteutettuja hoitoja oli saatavissa kaikilla keskeisillä erikoisaloilla. Psykiatriset osastot sijaitsivat Törnävän sairaalassa. Etelä-Pohjanmaan sairaanhoitopiirin osaamista täydensi Tampereen yliopistollinen sairaala, jonka erityisvastuualueeseen sairaanhoitopiiri kuului (TAYS erva). 
Etelä-Pohjanmaan sairaanhoitopiirin toiminta lakkasi 31. joulukuuta 2022 osana Sote-uudistusta. Nykyisin alueen sosiaali-, terveys- ja pelastustoimen palvelut tuottaa Etelä-Pohjanmaan hyvinvointialue.
Sairaanhoitopiirin jäsenkunnat.
Sairaanhoitopiiriin kuului 18 suomenkielistä Etelä-Pohjanmaan kuntaa, joissa oli runsas 192 000 asukasta (31.12.2020).
Hilary Duff (albumi)

Hilary Duff on samannimisen laulajan kolmas studioalbumi, joka julkaistiin 28. syyskuuta 2004.
Ruskovihvilä

Ruskovihvilä ("Juncus castaneus") on vihviläkasvien (Juncaceae) heimoon ja vihvilöiden ("Juncus") sukuun kuuluva monivuotinen kasvilaji.
Ruskovihvilän varret ovat karkeita sekä vankkarakenteisia ja voivat kasvaa noin 30 cm korkeiksi. Ruskovihvilän juurakko on lyhyt. Lehdet ovat kourumaisesti kaartuneita ja melko lyhyitä. Ruskovihvilän kukat sijaitsevat yhtenä tai muutamana rykelmänä varren kärjessä, ja alimman kukkarykelmän tyvellä on lyhyt tukilehti. Kussakin kukkarykelmässä on enintään kymmenen kukkaa, ja kukat ovat melko suuria, ruskeanmustia ja verholehdettömiä. Ruskovihvilä kukkii kesäkuusta elokuulle. Ruskovihvilän hedelmät ovat 6–8 mm pitkiä, teräväkärkisiä ja kiiltävän tummanruskeita.
Ruskovihvilä kasvaa kosteilla kasvupaikoilla ja on kalkinsuosija. Ruskovihvilää ei kasva Suomessa, mutta sitä tavataan muun muassa Ruotsissa ja Norjassa Skandien vuoriston alueella.
Ruskovihvilän tieteellisen nimen lajinimi ("castaneus") tarkoittaa kastanjanruskeaa ja viittaa ruskovihvilän hedelmien väriin.
Think About Things

Think About Things on islantilaislaulaja Daði Freyr Péturssonin kappale, jolla hänen oli tarkoitus edustaa Gagnamagnið-yhtyeensä kanssa Islantia Eurovision laulukilpailussa 2020 Rotterdamissa. Sen oli tarkoitus kilpailla toisessa semifinaalissa 14. toukokuuta.
Kappale julkaistiin ensin islanninkielisenä nimellä ”Gagnamagnið”, ja sen sanat kertoivat kuvitteellisesta Gagnamagnið-yhtyeestä, joka tulee ulkoavaruudesta pelastamaan maailman uudella tanssillaan. Daði sanoitti kuitenkin kappaleen alun perin englanniksi, ja teki islanninkielisen version vain, koska Islannin euroviisukarsinta Söngvakeppninin säännöt vaativat, että kappaleet esitetään ensin islanniksi. Englanninkielinen sanoitus kertoo Daðin tyttärestä ja siitä, kuinka hän odotti innolla pääsevänsä tutustumaan tähän, kun tytär ei ollut vielä oppinut puhumaan.
Liebenau (Hessen)

Liebenau on pikkukaupunki Kasselin piirikunnassa Hessenin osavaltiossa keskisessä Saksassa.
Maantiede.
Liebenau sijaitsee hedelmällisen Warburger Börde -maanviljelysseudun kaakkoiskulmalla Hessenin pohjoisosassa noin 160 kilometriä Frankfurt am Mainista pohjoiskoilliseen ja noin 25 kilometriä Kasselista luoteeseen.
Historia.
Liebenaun alueelta on löydetty jälkiä kivikautisesta ja pronssikautisesta asutuksesta. Ihmisasutukselle otollisen seudun herruudesta kamppailivat muinoin useat heimot, kuten khattit, keruskit ja saksit. Keskiaikana seudusta kiistelivät Paderbornin ruhtinaspiispat ja Westfalenin maakreivit. Varhaisin asiakirjamaininta Liebenausta on vuodelta 1293. Maakreivi Ludwig II otti kaupungin haltuunsa 1465, ja se on siitä asti ollut hesseniläinen. Liebenaun rautatieasema oli toisen maailmansodan jälkeen yhdysvaltalaisen miehitysvyöhykkeen ja brittiläisen miehitysvyöhykkeen raja-asema. Hessen kuului yhdysvaltalaiseen vyöhykkeeseen. Hessenin aluereformin yhteydessä 1971 Liebenauhin liitettiin maalaiskunnat Grimelsheim, Haueda, Lamerden ja Ostheim. Seuraavana vuonna Liebenauhin liitettiin Ersen, Niedermeiser ja Zwergen.
Talous ja liikenne.
Liebenaun rautatieasema avattiin 1849 ja suljettiin 1978. Bundesautobahn 44 kulkee Liebenaun eteläpuolitse ja Bundesautobahn 7 itäpuolitse. Kassel-Caldenin lentoasema, Flughafen Kassel-Calden, sijaitsee kymmenisen kilometriä Liebenaun keskustasta kaakkoon.
Muuta.
Saksankielisessä Euroopassa on useita Liebenau-nimisiä paikkoja, Hessenin Liebenaun ohella muun muassa Ala-Saksin Liebenau.
Sanju

Sanju on vuonna 2018 ensi-iltansa saanut intialainen hindinkielinen elämäkertaelokuva, jonka ohjasi Rajkumar Hirani. Elokuva kertoo Bollywood-näyttelijä Sanjay Duttin elämästä. Ranbir Kapoor näytteli pääroolia ja muita tärkeitä rooleja näyttelivät Paresh Rawal, Vicky Kaushal, Manisha Koirala, Dia Mirza, Sonam Kapoor, Anushka Sharma ja Jim Sarbh.
"Sanju" sai ensi-iltansa 29. kesäkuuta 2018. Se sai pääasiassa positiivisia arvosteluja, ja varsinkin Kapoorin ja Kaushalin roolisuorituksia sekä Hiranin ohjausta ylistettiin. Elokuva voitti kaksi palkintoa Filmfare Awards -gaalassa; parhaasta miespääosasta ja miessivuosasta.
Liebenau (Ala-Saksi)

Liebenau on kunta Nienburg/Weserin piirikunnassa Ala-Saksin osavaltiossa Pohjois-Saksassa.
Maantiede.
Liebenau sijaitsee Weserin länsipuolella noin 50 kilometriä Hannoverista luoteeseen ja kymmenisen kilometriä Nienburg/Weseristä lounaaseen. Kunnan halki virtaa Weserin sivujoki Große Aue.
Liebenau muodostaa yhdessä maalaiskuntien Binnen ja Penningsehl kanssa kuntayhtymän Samtgemeinde Liebenau, jonka väkiluku on noin 6 000.
Historia.
Ennen nykyisen Liebenaun perustamista alueella asui sakseja, jotka arkeologisten löytöjen perusteella kävivät kauppaa myös asuinalueensa ulkopuolella. Ensimmäinen kirjallinen maininta Liebenausta on vuodelta 1167 Henrik Leijonan asiakirjassa. Aue-joen pohjoisrannalle rakennettiin 1300-luvulla linna, Schloss Liebenau, jonka ympärille Liebenaun kylä alkoi kasvaa. Linna tuhottiin 1512, mutta rakennettiin sittemmin uudelleen. Kauppalaoikeudet Liebenau sai 1400-luvun alussa.
Liebenaun historiallisia rakennuksia on muun muassa myöhäisgoottilainen kirkko St.-Laurentius-Kirche. Sen paikalla sijaitsi noin vuonna 900 rakennettu puukirkko. Aue-joen mutkassa aivan keskustan eteläpuolella sijaitsee Schloss Eickhof.
Liebenaun taloushistoriaan kuuluu viikatteiden valmistus ja pitsinnypläys.
Muuta.
Saksankielisessä Euroopassa on useita Liebenau-nimisiä paikkoja, Ala-Saksin Liebenaun ohella muun muassa Hessenin Liebenau.
Verzasca (kunta)

Verzasca on kunta Etelä-Sveitsissä Ticinon kantonissa. Uusi kunta aloittaa toimintansa 2021, kun viisi kuntaa (Brione, Corippo, Frasco, Sonogno ja Vogorno) ja osa kahdesta kunnasta (Cavertezzo ja Lugnosco-Gerra) yhdistetään. 
Sijainti.
Verzasca sijaitsee samannimisen joen varrella Valle Verzascan laaksossa Lago Maggiore -järven ja Locarnon pohjoispuolella.
Uusi kunta 2021 alkaen.
Uusi kunta aloittaa toimintansa 2021, kun viisi kuntaa (Brione, Corippo, Frasco, Sonogno ja Vogorno) ja osa kahdesta kunnasta (Lavertezzo ja Lugnosco-Gerra) yhdistetään.
Dignity

Dignity on Hilary Duffin neljäs studioalbumi, joka julkaistiin 21. maaliskuuta 2007.
Pihapunavarpuset

Pihapunavarpuset ("Haemorhous") on peippojen (Fringillidae) heimoon kuuluva lintusuku. William John Swainson kuvasi sen tieteelle vuonna 1837. Siihen kuuluu kolme lajia, joita tavataan kauttaaltaan Pohjois-Amerikassa.
Breatlhe In. Breathe Out

Breathe In. Breathe Out. on Hilary Duffin viides studioalbumi, joka julkaistiin 12. kesäkuuta 2015.
Fred Pratt Green

Fred(erick) Pratt Green (2. syyskuuta 1903 Roby, Lancashire, Englanti – 22. lokakuuta 2000 Norwich) oli englantilainen metodistipastori ja virsirunoilija.
Elämänvaiheet ja työ.
Frederick Pratt Green opiskeli teologiaa Didsbury Theological Collegessa 1925-29 ja sen jälkeen hän toimi Englannin metodistikirkon palveluksessa pastorina ja piirivalvojana Brightonissa, Yorkissa ja Norwichissa. 
Hän käytti etunimestään muotoa Fred taiteilijanimenään. Kahden vuosikymmenen aikana Pratt Green kirjoitti noin 300 laulua ja virttä, jotka ovat tulleet laajaan käyttöön eri puolilla maailmaa ja eri kirkkokunnissa, etenkin Yhdysvalloissa. Hänen vaikutuksensa viime vuosisadan lopun englanninkieliseen virsirunouteen on suurempi kuin kenenkään toisen. 1995 kuningatar Elisabeth II myönsi hänelle arvonimen "Member of British Empire" hänen työstään virsirunoilijana.
Greenin nimissä on perustettu "The Pratt Green Trust", jonka tarkoituksena on edistää uuden kirkkomusiikin ja uusien virsien kirjoittamista sekä siihen liittyvää tutkimusta ja koulutusta.
Greenin virsiä suomeksi.
Suomen ev. lut. kirkon virsikirjassa
Ruotsin kirkon virsikirjassa
Jonne Kähkönen

Jonne Kähkönen (s. 6. syyskuuta 1973 Laukaa) on suomalainen valmentaja.
Kähkönen on koulutukseltaan liikuntatieteiden maisteri. Hän on toiminut Suomen ampumahiihtomaajoukkueen päävalmentajana vuosina 2006–2010 ja 2018–2022, Yhdysvaltojen naisten ampumahiihdon maajoukkueen päävalmentajana vuosina 2010–2018 ja Italian naisten ampumahiihtomaajoukkueen valmentajana keväästä 2022 lähtien.
Hopeapiippo

Hopeapiippo ("Luzula nivea") on vihviläkasvien (Juncaceae) heimoon, piippojen ("Luzula") sukuun kuuluva monivuotinen kasvilaji, jota käytetään koristekasvina sekä leikkokukkana. Luonnonvaraisena hopeapiippoa kasvaa Keski- ja Etelä-Euroopassa. Suomessa laji on havaittu kerran puutarhakarkulaisena Helsingissä.
Hopeapiippo on ainavihanta ruohovartinen kasvilaji. Se kasvaa noin puoli metriä korkeaksi ja on kasvutavaltaan mätästävä. Hopeapiipon kukintona on varren päässä sijaitseva, valkoisista kukista koostuva kukkarykelmä.
Aethelred (Mercian kuningas)

Aethelred (k. 716 Bardney) oli Mercian kuningas 675–704. Hän oli monien kirkkojen hyväntekijä ja vetäytyi viimein myös itse luostariin.
Aethelred seurasi valtaistuimella veljeään Wulfherea vuonna 675 ja käytti suurimman osan kaudestaan sotimiseen. Vuonna 676 hän ryösti Kentiä ja valloitti Rochesterin. Vuonna 679 Aethelred voitti Northumbrian joukot Trent-joen rantatörmällä ja valloitti sen jälkeen Lindseyn maakunnan. Taistelussa kuoli Northumbrian kuninkaan Ecgfrithin veli Aelfwine. Canterburyn arkkipiispa Teodoros Tarsoslaisen neuvosta Aethelred maksoi prinssin surmasta verirahan ("wergild") ja näin vältettiin pitempiaikaiset vihollisuudet. Aethelred vetäytyi luostariin vuonna 704 ja valitsi seuraajakseen veljenpoikansa Coenredin. Loppuvuotensa Aethelred vietti Bardneyn luostarin apottina.
Lancia Thema (2011)

Lancia Thema on Lancian vuosina 2011–2014 valmistama edustusluokan neliovinen sedan, joka korvasi Lancia Thesiksen. Malli oli uudelleennimetty Chrysler 300, ja sitä myytiin ainoastaan Euroopan markkinoilla.
Vuoden 2011 Euro NCAP -kolaritestistä Thema sai tulokseksi täydet viisi tähteä.
Moottorivaihtoehtoina olivat Chryslerin 3,6-litrainen (286 hv) V6-bensiinimoottori ja Fiat-konsernin 3,0-litrainen (190/239 hv) V6-dieselmoottori. Bensiinimoottorin yhteydessä on kahdeksanportainen automaattivaihteisto, dieselmoottorissa puolestaan viisiportainen.
Charles Hough

Charles Gordon ”Champ” Hough jr. (3. toukokuuta 1934 San Diego, Kalifornia – 27. maaliskuuta 2023) oli yhdysvaltalainen kenttäratsastaja ja olympiamitalisti.
Hough saavutti kenttäratsastuksessa joukkuekilpailun olympiapronssia Helsingissä 1952. Yksilökilpailussa hän sijoittui yhdeksänneksi. Houghin Lauren-tytär oli myös olympiatason ratsastaja.
John Wofford

John Edwin Brown Wofford (11. huhtikuuta 1931 Washington (DC) – 22. elokuuta 2021 Toms River, New Jersey) oli yhdysvaltalainen kenttäratsastaja ja olympiamitalisti.
Wofford voitti kenttäratsastuksessa joukkuekilpailun olympiapronssia Helsingissä 1952. Yksilökilpailussa hän sijoittui 31:seksi. Hänen veljensä James C. Wofford oli myös ratsastuksen olympiamitalisti. Wofford kuoli New Jerseyn Toms Riverissä 90-vuotiaana 22. elokuuta 2022.
Mohammed Burhanuddin

Mohammed Burhanuddin (6. maaliskuuta 1915 Surat – 17. tammikuuta 2014 Mumbai) oli intialainen Dawoodi Bohra -muslimiyhteisön pitkäaikainen johtaja. Hänen isänsä oli yhteisön edellinen johtaja Taher Saifuddin, joka vastasi hänen opetuksestaan ja valitsi hänet seuraajakseen. Saifuddin kuoli vuonna 1965, jolloin Burhanuddin peri hänen paikkansa. Burhanuddin sai kuolemansa jälkeen vuonna 2015 Intian hallitukselta Padma Shri -palkinnon, mutta hänen perheensä kieltäytyi ottamasta sitä vastaan.
15-vuotiaana hän suoritti ensimmäisen pyhiinvaelluksensa Mekkaan, jonka jälkeen häntä alettiin kutsua Burhanuddiniksi. Vuonna 1937 hän avioitui Amatullah Aain kanssa. Ennen uraansa yhteisönsä uskonnolliseksi johtajaksi hän vieraili Jemenissä tapaamassa aikaisempia Dawoodi Bohra -johtajia. Yhteisönsä uskonnollisena hengellisenä johtajana hänen on nähty nykyaikaistaneen yhteisöään. Hän pyrki myös parantamaan yhteisönsä lukutaitoa useiden koulutusjärjestöjen kautta. Kaupankäynnin osalta hän vaati, että islamilaista lakia noudatetaan, minkä vuoksi hän vaati lainat korottomina. 1980-luvun alkupuolella hän vaati epäonnistuneesti seuraajiaan ottamaan rahansa pois Bombay Mercantile Cooperative Bank -pankista, jota hänen yhteisönsä jäsenet hallinnoivat. Hän perusteli päätöstään islamin koronkiskontakiellolla, mutta kriitikoiden mukaan hänen tavoitteensa vaikutti olleen pankin ottaminen perheensä ja neuvonantajiensa muodostaman lähipiirin haltuun. Hän myös vaati yhteisönsä jäseniä pukeutumaan perinteisellä tavalla. Vuonna 2012 bohrayhteisöön kuuluva nainen pyysi häntä kieltämään naisten sukupuolielinten silpomisen yhteisön keskuudessa, mutta hän ei suostunut.
Kuollessaan vuonna 2014 Burhanuddin oli islamilaisen kalenterin mukaan 102-vuotias. Hänellä oli seitsemän poikaa ja kolme tytärtä. Häntä suremaan saapui kymmeniätuhansia yhteisön jäseniä. Surujuhlassa tapahtui myös onnettomuus, jonka yhteydessä kuoli 18 ja haavoittui noin 40 henkilöä. Hänen kuolemansa seurauksena yhteisössä syntyi myös perimyskiista siitä kenen pitäisi olla yhteisön uusi hengellinen johtaja. Hänen seuraajakseen pyrkivät hänen poikansa Mufaddal Saifuddin ja velipuolensa Khuzaima Qutbuddin. Enemmistö yhteisön jäsenistä hyväksyi Saifuddinin uudeksi johtajakseen ja yleisen uskomuksen mukaan hänen isänsä oli valinnut hänet seuraajakseen vuonna 2011.
John Russell (ratsastaja)

John William Russell (2. helmikuuta 1920 Dauphin, Pennsylvania – 30. syyskuuta 2020 San Antonio, Texas) oli yhdysvaltalainen eversti ja esteratsastaja.
Russell palveli toisessa maailmansodassa Yhdysvaltain armeijassa kenraali George S. Pattonin henkilöstössä, mihin hänet oli valittu hevostenkäsittelytaitojensa ansiosta. Hänelle myönnettiin sodan aikana Bronze Star- ja Soldier’s Medal -kunniamerkit sekä Purple Heart.
Russell kilpaili Lontoon kesäolympialaisissa 1948, missä sijoittui yksilökilpailun sijalle 21. Haastavassa joukkuekilpailussa Yhdysvallat keskeytti. Russell voitti esteratsastuksessa joukkuekilpailun olympiapronssia Helsingissä 1952. Yksilökilpailussa hän sijoittui sijalle 24.
Russell oli aikeissa osallistua myös Melbournen olympialaisiin 1956, mutta hänen hevosensa sai luunmurtuman, minkä lisäksi hänellä oli sotilastehtäviä hoidettavanaan. Hän jätti kilpailemisen itse ja ryhtyi valmentamaan urheilijoita nykyaikaisen viisiottelun parissa.
Walter Staley

Walter Goodwin Staley jr. (20. lokakuuta 1932 Saint Louis, Missouri – 10. lokakuuta 2010 Mexico, Missouri) oli yhdysvaltalainen kenttäratsastaja ja olympiamitalisti.
Staley voitti kenttäratsastuksessa joukkuekilpailun olympiapronssia Helsingissä 1952. Yksilökilpailussa hän sijoittui 18:nneksi. Staley osallistui olympiaratsastukseen myös Tukholmassa 1956 ja Roomassa 1960 mutta jäi kilpailuissaan ilman tulosta. Staley kuoli 77-vuotiaana Missourin Mexicossa 10. lokakuuta 2010.
Hilary Duffin diskografia

Tämä on yhdysvaltalaisen laulajan Hilary Erhard Duffin diskografia.
Arthur McCashin

Arthur John McCashin (5. toukokuuta 1909 Larne, Antrim, Ison-Britannian ja Irlannin yhdistynyt kuningaskunta – 24. syyskuuta 1988 Falls Church, Virginia) oli yhdysvaltalainen esteratsastaja ja olympiamitalisti.
McCashin voitti esteratsastuksessa joukkuekilpailun olympiapronssia Helsingissä 1952. Yksilökilpailussa hän sijoittui 12:nneksi.
OTP (fanikulttuuri)

One True Pairing (, lyhenne OTP) on nimitys, jota käytetään sellaisista hahmoista tai henkilöistä, joita kirjoittaja, lukija tai katsoja pitää erottamattomana, eikä huoli parille muita pareja tai suhteita. Termillä viitataan pääasiassa fiktiivisiin hahmoihin, mutta joissain tapauksissa myös julkisuuden henkilöihin. Nimitys on laajalti käytössä eri fanikunnissa (eng. "fandom"). OTP rinnastetaan usein shipping-ilmiöön.
OTP-termistä on myös monia variaatioita, esimerkiksi BrOTP-nimitystä käytetään, kun lukija pitää kahden hahmon ystävyydestä, mutta ei halua sen olevan romanttinen. 
Variaatiot.
OTP-nimityksestä on paljon erilaisia variaatioita, eivätkä ne kaikki tarkoita hahmojen romanttisia suhteita. Esimerkiksi kun henkilö puhuu One Direction -bändin alkuperäisestä jäsenkokoonpanosta, voi hän käyttää termiä OT5 – tällöin viitataan kaikkiin bändin alkuperäisiin jäseniin.
Erilaisia variaatioita ovat muun muassa:
Termejä voi myös käyttää verbinä, mutta tämä pätee yleisesti ottaen vain englanninkielessä, eikä sanoille ole varsinaista suomennosta. Käytännössä sanojen perään lisätään vain englanninkielen ing-pääte, ja niitä voidaan käyttää verbinä. Esimerkiksi:
OTP-nimet.
Joillekin OTP pareille on fanien keskuudessa vakiintunut erilaisia niin sanottuja "parisuhde nimiä" tai puhekielessä "shippaus nimiä" (juontaa juurensa englanninkielen termistä shipping, joka tarkoittaa kahden hahmon välisen romanttisen suhteen kehityksen tunteellista sekä älyllistä kiinnostusta). Myös joidenkin julkisuuden henkilöiden parisuhteista käytetään vakiintuneita kutsumisnimiä.
Hybe Corporation

Hybe Co., Ltd. (, tyyliteltynä HYBE Corporation) on eteläkorealainen viihdeteollisuuden yritys, jonka Bang Si-hyuk perusti vuonna 2005 nimellä Big Hit Entertainment Co., Ltd.. Yhtiöllä on useita tytäryhtiöitä kuten Big Hit Music, Source Music, Pledis Entertainment, Belift Lab, KOZ Entertainment ja ADOR.
Divisioonat ja tytäryhtiöt.
Hybe HQ.
Hybe HQ on Hybe Corporationin kokonaan omistama tytäryhtiö. Yhtiö koostuu kolmesta divisioonasta: Hybe Labels, Hybe Solutions ja Hybe Platforms. Jokaisessa divisioonassa on sen emoyhtiön kokonaan tai osittain omistamia tytäryhtiöitä.
Hybe Labels.
Hybe Labels on viihteen ja musiikin tuotanto-osasto. Ennen brändäystä se tunnettiin nimellä Big Hit Labels. Divisioonaan kuuluvat tytäryhtiöt toimivat itsenäisesti.